პატრიცია რეჯიანი

პატრიცია რეჯიანი
პარტიცია რეჯიანი (Patrizia Reggiani; დ. 2 დეკემბერი, 1948) —იტალიელი დამნაშავე და ყოფილი სოციალისტი. იგი მსჯავრდებული იქნა მკვლელის დაქირავებისთვის, მისი ყოფილი ქმრის, მაურიციო გუჩის მოსაკლავად.
ადრეული ცხოვრება და ქორწინება მაურიციო გუჩისთან
პატრიცია მარტინელი დაიბადა ვინიოლაში, მოდენას პროვინციაში, ჩრდილოეთ იტალიაში. გაიზარდა სიღარიბეში და არ იცნობდა თავის ბიოლოგიურ მამას. როდესაც პატრიცია 12 წლის იყო, დედამისი, სილვანა ცოლად გაჰყვა მდიდარ მეწარმეს, ფერდინანდო რეჯიანის რომელმაც, მოგვიანებით პატრიცია იშვილა.
როდესაც პატრიცია დაახლოებით 22 წლის იყო, გაიცნო მაურიციო გუჩი (Gucci-ს მოდის სახლის მემკვიდრე), წვეულებაზე, 1970 წელს. ორი წლის შემდეგ წყვილი დაქორწინდა და საცხოვრებლად ნიუ-იორკში გადავიდა. გუჩის მამამ, როდოლფო გუჩიმ, თავდაპირველად ქორწინება არ მოიწონა, რადგან თვლიდა, რომ პატრიციას ფულის გარდა მხედველობაში არაფერი ჰქონდა, თუმცა შემდეგ, მან თავის შვილსა და რძალს ნიუ-იორკში ძვირადღირებული პენტჰაუსი აჩუქა. პატრიცია აქტიურობდა ნიუ-იორკის სოციალურ წრეებში, ხშირად ჩნდებოდა წვეულებებსა და მოდის ღონისძიებებზე. იგი ჯეკი კენედი ონასისსაც კი დაუმეგობრდა. ქორწინებაშო ყოფნის დროს მან ორი ქალიშვილი გააჩინა: პირველი ქალიშვილი - ალესანდრა 1976 წელს დაიბადა, მეორე - ალეგრა კი 1981 წელს.
1982 წელს პატრიცია და მაურიციო მილანში დაბრუნდნენ. 1985 წელს გუჩიმ მას უთხრა, რომ მოკლე მივლინებით ფლორენციაში მიდიოდა. მეორე დღეს კი, მეგობარი გაუგზავნა და შეატყობინა, რომ არ დაბრუნდებოდა და ქორწინება დასრულებულიყო. 1993 წელს მაურიციომ დაიწყო პაოლა ფრანჩისთან შეხვედრა, რამაც პატრიციაში უკმაყოფილება და ეჭვი გამოიწვია. 1994 წელს იგი ოფიციალურად დაშორდა გუჩის. განქორწინების შეთანხმების ფარგლებში, გუჩი დათანხმდა პატრიციაზე გადაეხადა ყოველწლიური ალიმენტი 1,47 მილიონი დოლარის სახით. კანონის თანახმად, პატრიციას აღარ ჰქონდა გუჩის გვარის ტარების უფლება, მაგრამ იგი კანონს არ დაემორჩილა და განაცხადა: "მე მაინც ვგრძნობ თავს Gucci-დ".
ყოფილი ქმრის მკვლელობა
განქორწინებიდან ერთი წლის შემდეგ, 1995 წლის 27 მარტს, მაურიციო გუჩი სამსახურში მისვლისას მოკლეს. იმ დღეს, როდესაც ის მოკლეს, პატრიციამ თავის დღიურში ჩაწერა სიტყვა - , რაც ბერძნულად სამოთხეს ნიშნავს. 1997 წლის 31 იანვარს, პატრიცია დააკავეს და დაადანაშაულეს მკვლელის დაქირავებაში, რომელმაც გუჩი მოკლა. სასამართლო პროცესმა მედიის ინტენსიური ინტერესი გამოიწვია, ადგილობრივმა პრესამ მას "შავი ქვრივი" უწოდა. პროკურორების თქმით, პატრიციას მოტივი ეჭვიანობის, ფულისა და ყოფილი ქმრის მიმართ წყენის ნაზავი იყო. ისინი ამტკიცებდნენ, რომ მას გუჩის ქონებაზე გავლენის ქონა სურდა და ასევე არ უნდოდა, რომ ყოფილი ქმარი პაოლა ფრანჩიზე დაქორწინებულიყო. პატრიციას მიერ დაქირავებული მკვლელი კი, ვალებით სავსე პიცერიის მფლობელი, ბენედეტო სერაულო აღმოჩნდა.
პატიმრობა
1998 წელს, პატრიზია რეჯიანის, მკვლელობის მოწყობისთვის 29 წლით თავისუფლების აღკვეთა მიესაჯა. 2000 წელს მილანის სააპელაციო სასამართლომ დაამტკიცა მისი ნასამართლობა, მაგრამ სასჯელი 26 წლამდე შეამცირა. იმავე წელს, პატრიციამ თვითმკვლელობა სცადა ჩამოხრჩობით, მაგრამ ის ციხის მცველებმა დროულად იპოვეს. კარგი ქცევის დამსახურებით, იგი 2016 წლის ოქტომბერში გაათავისუფლეს, 18 წლიანი პატიმრობის შემდეგ.
გუჩის სახლი (ფილმი)
ფილმი გუჩის სახლი (2021) დაფუძნებულია პატრიცია რეჯიანის ქორწინებაზე და მისი ყოფილი ქმრის, მაურიციო გუჩის მკვლელობაზე, რომელსაც ადამ დრაივერი ასრულებს. ფილმის რეჟისორია რიდლი სკოტი, ხოლო რეჯიანის როლს ფილმში მომღერალი და მსახიობი ლედი გაგა ასრულებს. 2021 წლის მარტში რეჯიანამ ფილმში ლედი გაგას კასტინგი შეაქო და აღიარა, რომ მას ჰგავს, მაგრამ გაღიზიანდა იმის გამო, რომ გაგა მას როლის მიღებამდე არ შეხვედრია.
სქოლიო
დაბადებული 2 დეკემბერი
დაბადებული 1948
მკვლელები